
Vitatott politikai diskurzusok a német médiában

A társadalomban élő ember a világot a nyelv segítségével ragadja meg és értelmezi. Ezáltal a nyelv nem csupán tükrözi a valóságot, hanem egyben alakítja is. Ebben a folyamatban a médiának napjainkban egyre fontosabb szerep jut.
A nyelvi szöveg tanulmányozása, tartalmának megértése fontos társadalmi és kulturális felismerésekhez vezethet. Így a nyelv által megteremtett valóság a szöveg sajátos nyelvi struktúrájának köszönhetően válik a kutatás tárgyává. A különböző szövegek, ezen belül is különösképpen a diskurzusok felszínen nem látható, rejtett tartalmat hordoznak, melynek felfedése különféle szövegfeltáró módszerek tárgya.
Dolgozatom célja fenti kérdések tisztázása, melynek során munkám első részében a diskurzus fogalmát, ill. a különféle diskurzuselemzési módszereket foglalom össze. Ezt követően a második részben Thilo Sarrazin 'Deutschland schafft sich ab' című 2010-ben megjelent könyvével kapcsolatban kialakult médiadiskurzuson keresztül mutatom be 15 a német médiában megjelent szöveg elemzésén keresztül, hogyan láttatják a diskurzus résztvevői a nyelv segítségével az igazságot, ami, nem 'eleve adott', hanem a nyelvi elemeken keresztül válik láthatóvá.
Munkámban arra a kérdésre keresem a választ, hogyan vagyunk képesek nyelvünk segítségével szubjektivitásunkat kifejezni, társadalmi relációkat kialakítani, hogyan válik láthatóvá a diskurzus szereplőinek gondolkodásmódja az egyes nyelvi elemek vizsgálatán keresztül, valamint melyek azok a vitatott pontok, társadalmi összefüggések, melyek ezáltal a felszínre kerülnek.



